  Туспуктэм: Руслан Нуриахметов Наталия Сильвестрова Нюлэсъёсты чакланъя йӧскалык ӵектос улсын Удмуртиын 2024-2030 аръёсы 61 беспилотникъёс басьтозы. Со понна 2024-тӥ арын элькунлы 30 миллион манет сётэмын. Со сяна, Удмуртилы но эшшо ньыль улосвылъслы беспилотникъёсын ужасьслэсь юрттӥськет басьтон понна 12 миллион манет висъяло. Элькунын югдур сярысь докладаз со пумысен вераз улосвыллэн тӧроез Александр Бречалов, ивортӥз элькун тӧролэн но кивалтэтлэн пресс-службазы. Удмуртиын беспилотникъёсты нюлэс возёсын кутонъя ӵектос кыкетӥ арзэ быдэстӥське ни. Сарапулын но Воткаын кык контрольно-диспетчерской пункт кылдытӥзы, отын сизьым беспилотникъёсты уже куто. Соосын матысь вить ёросъёсысь 209 сюрс гектар нюлэсэз эскеро. 2023-тӥ арын со пунктъёсысь беспилотникъёс 93 пол лобазы. Одӥг сыӵе аппарат 50 иськем радиусысь нюлэсэз чакланы быгатэ. 2023-тӥ арын беспилотникъёс нюлэс тылпуосты шараяны юрттӥзы. Кӧс куазь шоры учкытэк, 98 процентсэ тылпуосты нырысетӥ нуналаз быдтыны луиз. Озьы ик беспилотникъёс писпуосты катэз тӥяса коран учыръёсы пусйыны юртто. 2023-тӥ арын со учыръёс 42 процентлы кулэсмизы, азьвыл арен ӵошатыса. Тодэ вайытом, 2023-тӥ арын Удмуртиысь куать нюлэсвылэтэ выль патрульной машинаос вуизы. Тегъёс: нюлэс нюлэсвозёс беспилотникъёс Удмуртия  